(Apstiprināts ar

Ministru kabineta

20\_\_. gada \_\_. \_\_\_

rīkojumu Nr. \_\_\_)

**Kadastra informācijas**

**sistēmas modernizācija un datu pakalpojumu attīstība**

**Projekta apraksts (kopsavilkums)**

Valsts zemes dienesta (turpmāk – VZD) projektu plānots īstenot Eiropas Reģionālā attīstības fonda (turpmāk – ERAF) programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros.

Projekta virsmērķis ir veicināt kopējās darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" sasniegšanu, īstenojot šī projekta mērķus attiecībā uz Nekustamā īpašuma valsts kadastra informācijas sistēmu (turpmāk – NĪVKIS) pielāgošanu jauniem procesiem, datu apmaiņai ar citām valsts informācijas sistēmām (turpmāk – VIS) un datu pakalpojumu attīstību – nodrošināt kadastra datu pieejamību sabiedrībai un citām VIS ērtā, kvalitatīvā un mūsdienu prasībām, standartiem atbilstošā veidā, kā arī klientiem nodrošināt efektīvus, starp VIS integrētus biznesa procesus un e-pakalpojumus datu reģistrācijai, aktualizācijai un izmantošanai. Lai šo mērķi sasniegtu, ir jāveic NĪVKIS modernizācija un datu pakalpojumu attīstīšana.

**Projektam ir izvirzīti šādi mērķi:**

M1: Pilnveidot valsts teritorijā esošo nekustamo īpašumu, to objektu, zemes vienību daļu un to īpašnieku, tiesisko valdītāju, lietotāju uzskaites un pārraudzības procesus, lai nodrošinātu īpašuma vienotas reģistrācijas procedūru starp NĪVKIS un Valsts vienoto datorizēto zemesgrāmatu (turpmāk – VVDZ).

M2: Paaugstināt datu kvalitāti, ticamību un aktualitāti NĪVKIS, paredzot būvju izmaiņu deklarēšanu un kadastra datu izmaiņu monitoringu.

M3: Pilnveidot NĪVKIS datu apmaiņas procesus ar citām VIS (t.sk. pašvaldībām), optimizējot VZD biznesa procesus.

M4: Pilnveidot kadastrālās vērtēšanas procesus, nodrošinot kadastrālās vērtības modeļu pilnveidošanu, kā arī jaunu funkciju īstenošanu attiecībā uz jūras objektu reģistrāciju NĪVKIS.

M5: Nodrošināt aktuālu un ticamu NĪVKIS datu pieejamību sabiedrībai.

**Darbības projekta mērķu sasniegšanai:**

Lai sasniegtu projekta ietvaros noteiktos rezultātu un iznākuma rādītājus, VZD īstenos noteiktu darbību kopumu: projekta mērķiem atbilstoša risinājuma plānošanu un prasību sagatavošanu, izstrādi, risinājuma kvalitātes uzraudzību, NĪVKIS lietotāju un administratoru apmācības, risinājuma ieviešanu.

Projekta īstenošanas pieeja:

1. Atbilstoši detalizētā projekta apraksta 6. nodaļā "Projekta organizācija un pārvaldība" definētajam, tiks izveidota projekta vadības grupa, kas nodrošinās projekta mērķu un rezultātu sasniegšanu, vadīs projekta darbību īstenošanu – sekojot projekta tvērumam, termiņiem un plānojot finanšu plūsmu, koordinēs sadarbības partneru iesaisti, organizēs publiskos iepirkumus un pārvaldīs projekta riskus un problēmas;

2. Tiks veikta padziļināta situācijas un VZD procesu analīze un sagatavota NĪVKIS risinājuma izstrādes tehniskā specifikācija un cita ar to saistītā dokumentācija;

3. Tiks veikta NĪVKIS risinājuma izstrāde, tai skaitā sistēmanalīze, projektēšana, risinājuma realizācija, datu migrācija. Izstrādes laikā izstrādātājam pirms risinājuma piegādes jāveic arī funkcionalitātes, lietojamības, drošības un veiktspējas testēšana;

4. Tiks nodrošināta NĪVKIS risinājuma izstrādes kvalitātes uzraudzība, lai nodrošinātu nodevumu kvalitāti un atbilstību VZD izvirzītajām prasībām;

5. Tiks veikts neatkarīgs izstrādātā NĪVKIS risinājuma drošības un veiktspējas audits;

6. Tiks veiktas NĪVKIS lietotāju un administratoru apmācības;

7. Tiks nodrošināti publicitātes pasākumi par projekta īstenošanu, atbilstoši normatīvajiem aktiem par Eiropas Savienības fondu publicitāti, saziņu un vizuālās identitātes prasību nodrošināšanu. Par projektā izveidotajiem publiskajiem e-pakalpojumiem tiks veikti "Publiskās pārvaldes informācijas un komunikācijas tehnoloģiju arhitektūras pārvaldības sistēma" (PIKTAPS), "PIKTAPS otrā kārta" un "Pakalpojumu sniegšanas un pārvaldības platforma" (PSPP) projektu ietvaros sabiedrības informēšanas un izglītošanas pasākumi;

8. Tiks veiktas normatīvo aktu izmaiņas, lai pielāgotu normatīvos aktus pilnveidotajiem biznesa procesiem.

**Projekta rezultāta rādītāji:**

| **Nr.p.k.** | **Rezultāta rādītājs** | **Mērvienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| --- | --- | --- | --- | --- | --- |
|  | NĪVKIS automātiski pievienotu VVDZ paziņojumu par nekustamā īpašuma datu izmaiņām īpatsvars (gadā) | % | 57 | 75 | 90 |
|  | Elektroniski iesniegtas būvju datu deklarācijas (no kadastra subjektiem) | % | 0 | 30 % | 50 % |
|  | Reģistrētas transakcijas gadā NĪVKIS datu izmaiņām, kuras inicializētas no būvniecības informācijas sistēmas | skaits | 6 000 | 15 000 | 15 000 |
|  | NĪVKIS automātiski reģistrētas adrešu datu izmaiņas no Valsts adrešu reģistra informācijas sistēmas (ņemot vērā, ka tiks sakārtoti adrešu dati, nepieciešamība aktualizēt adreses nākotnē mazināsies) | skaits | 23 000 | 20 000 | 20 000 |

**Projekta iznākuma rādītāji:**

| **Nr.p.k.** | **Iznākuma rādītājs** | **Mērvienība** | **Sasniedzamā vērtība projekta beigās** |
| --- | --- | --- | --- |
|  | Pilnveidoti darbības procesi | skaits | 16 |
|  | Pilnveidots NĪVKIS risinājums (t.sk. datu struktūra, pilnveidots objektu reģistrācijas process, veiktas izmaiņas lietojumprogrammatūras moduļos) | skaits | 1 |
|  | Pilnveidota NĪVKIS datu apmaiņa ar citām VIS | skaits | 5 |
|  | Izveidoti jauni e-pakalpojumi | skaits | 2 |
|  | Atvērto datu portālā pieejamās datu kopas | skaits | 10 |

**Saistība ar iepriekšējā plānošanas perioda projektiem, projekta lietderība un ieguldījums ERAF programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" (turpmāk – SAM ) rezultāta rādītājos:**

Projekts tiešā un formālā veidā nav saistīts ne ar vienu iepriekšējā plānošanas perioda projektu.

**Projekta lietderība**:

1. Projektā netiek risinātas VZD iekšējas vajadzības, bet gan sabiedrības un citu VIS prasības attiecībā uz efektīviem biznesa procesiem valsts pārvaldē un VIS uzkrāto datu pieejamībā. Projekta aktualitāti nosaka tajā izvirzītie mērķi.

2. Šī projekta mērķi izvirzīti, strikti sekojot ERAF programmas specifiskā atbalsta mērķa un tā pasākuma saturam. Tas nodrošinās šī projekta būtisku ieguldījumu kopējā programmas mērķu sasniegšanā. Šī projekta mērķi ir tiešā veidā saistīti ar valsts publisko datu atkalizmantošanas pieaugumu, efektīvu publiskās pārvaldes un privātā sektora mijiedarbību, NĪVKIS iesaisti publiskās pārvaldes Informācijas un komunikācijas tehnoloģijas (turpmāk – IKT) platformu risinājumos, publiskās pārvaldes procesu optimizēšanu un attīstību. NĪVKIS kā VIS ir neaizvietojama un nozīmīga loma kopējā valsts publiskās pārvaldes IKT platformā, tādēļ šī projekta problēmu risināšana ir būtiska SAM kopējo mērķu sasniegšanai.

3. Projekta rezultāta, iznākuma rādītāju sasniegšana sniedz ieguldījumu SAM kopējā rezultāta un iznākuma rādītāju sasniegšanā.

4. Atsevišķos procesos datu apmaiņa starp VIS nav pilnīga un to ir nepieciešams uzlabot, lai automatizētu, optimizētu valsts pārvaldes biznesa procesus un mazinātu birokrātisko slogu sabiedrībai, vēršoties VZD kāda biznesa procesa ietvaros.

5. NĪVKIS modernizācija un ilgtspēja nākotnē. NĪVKIS datu struktūra un tehnoloģiskie risinājumi vairs neatbilst mūsdienu prasībām un vairs nav optimāli, efektīvi. Bez tūlītējas tālākas šīs VIS attīstīšanas, tā pilnā apjomā vairs nespēs nodrošināt sabiedrības un saistīto VIS prasības pēc kadastra datiem, kā arī netiks nodrošinātas normatīvajos aktos un to projektos ietvertās prasības. Ņemot vērā NĪVKIS kā VIS būtisko nozīmi kopējā publiskajā valsts pārvaldē, ir ļoti būtiski arī tas, lai šī sistēma spētu iekļauties un attīstīties līdzi valstī virzītajām IKT infrastruktūras un risinājumu koncepcijām.

6. Projektā plānotās darbības spēs visefektīvāk sasniegt projekta mērķus un atrisināt problēmas, jo risinājums plānots un orientēts tieši specifisko problēmsituāciju risināšanai, paralēli ņemot vērā kopējos IKT infrastruktūras attīstības projektus un inovācijas valstī tieši šajā laika periodā. Tas ļaus NĪVKIS iekļauties šajā kopējā VIS attīstības ciklā un starp iestādēm vienotajos biznesa procesos, publiskās pārvaldes attīstības koncepcijās.

Ministru prezidenta biedrs,

tieslietu ministrs Jānis Bordāns

Iesniedzējs:

Ministru prezidenta biedrs,

tieslietu ministrs Jānis Bordāns